
Decizia protocolară nr.________/2026


Proiect 


PARLAMENTUL REPUBLICII MOLDOVA

L E G E
pentru modificarea unor acte normative
(privind integrarea străinilor în Republica Moldova)


Parlamentul adoptă prezenta lege organică.

Art. I. – Legea nr. 274/2011 privind integrarea străinilor în Republica Moldova (republicată în Monitorul Oficial al Republicii Moldova, 2020, 
nr. 372-382, art. 342), cu modificările ulterioare, se modifică după cum urmează: 

1. Pe tot parcursul textului, cuvintele „dreptul de ședere provizorie”, la orice formă gramaticală, se substituie cu cuvintele „dreptul de ședere temporară”, 
la forma gramaticală corespunzătoare.

2. Pe tot parcursul textului, cuvintele „centre de integrare”, la orice formă gramaticală, se substituie cu cuvintele „centre de integrare pentru străini”, la forma gramaticală corespunzătoare.

3. Pe tot parcursul textului, cuvântul „minor”, la orice formă gramaticală, 
se substituie cu cuvântul „copil”, la forma gramaticală corespunzătoare.

4. Pe tot parcursul textului, cuvintele „organizații necomerciale”, „organizații neguvernamentale”, „organizațiile internaționale”, „sectorul neguvernamental” și „societății civile”, la orice formă gramaticală, se substituie cu textul „organizații necomerciale, inclusiv organizații neguvernamentale, naționale sau internaționale, precum și reprezentanți ai societății civile”, la forma gramaticală corespunzătoare.

5. La articolul 2 alineatul (2), litera a) va avea următorul cuprins:
„a) străinii titulari ai dreptului de ședere temporară în scop de muncă sezonieră și frontalieră, transfer intra-corporativ (ICT), studii, programe de schimb de elevi sau proiecte educaționale, activități de cercetare și inovare, activități culturale, activități de voluntariat, activități religioase, programe „Au pair”, stagiu, tratament medical de lungă durată, balneosanatorial sau de recuperare, precum și proiecte de asistență externă;”.

6. La articolul 3:
noțiunea „măsuri de integrare” va avea următorul cuprins:
„măsuri de integrare – ansamblu de măsuri acordate de stat pentru facilitarea procesului de integrare a străinilor în societatea Republicii Moldova, care includ activități de integrare și programe de integrare”;
noțiunea „program de integrare” va avea următorul cuprins:
„program de integrare – ansamblu de măsuri individualizate și asistate destinate beneficiarilor de protecție internațională sau azil politic, desfășurate la cererea acestora, prin cooperare dintre autoritățile publice centrale și locale, cu implicarea organizațiilor necomerciale, inclusiv organizațiilor neguvernamentale, naționale sau internaționale, precum și reprezentanților societății civile”; 
după noțiunea de „program de integrare” se întroduc următoarele noțiuni:
„centre de integrare pentru străini – structuri specializate, aflate în subordinea autorității competente pentru străini, ori create în parteneriat cu autoritățile administrației publice locale sau cu organizațiile necomerciale, inclusiv organizații neguvernamentale, naționale sau internaționale, precum și reprezentanți ai societății civile, destinate acordării măsurilor de integrare, consiliere, informare și asistare a străinilor;
beneficiari de protecție internațională sau azil politic cu necesități 
speciale – copii, copii neînsoțiți, familii monoparentale cu copii, persoane cu dizabilități, femei gravide, victime și prezumate victime ale traficului de ființe umane, persoane cu tulburări mintale și de comportament, precum și persoane care au fost supuse torturii, violului sau altor forme grave de violență psihologică, psihică sau sexuală, victime ale violenței împotriva femeilor și violenței în familie, persoane care au atins vârsta de pensionare în condițiile Legii nr. 156/1998 privind sistemul public de pensii, ale căror necesități speciale au fost constatate în urma unei evaluări individuale a situației lor;
nevoi individuale – particularitățile și domeniile în care beneficiarul 
de protecție internațională sau azil politic necesită sprijin pentru integrare, identificate în cadrul interviului, care stau la baza elaborării planului individual 
de integrare”.

7. La articolul 4:
la alineatul (1), textul „principiului nondiscriminării, al interesului superior al copilului și al egalității de tratament” se substituie cu textul „principiilor legalității, respectării drepturilor și libertăților fundamentale ale omului, nediscriminării și egalității de tratament, respectării și promovării cu prioritate 
a interesului superior al copilului, confidențialității datelor și protecției datelor 
cu caracter personal, continuității și progresivității integrării”;
alineatul (2) va avea următorul cuprins:
„(2) Implementarea măsurilor de integrare se realizează prin abordare multisectorială și integrată, în baza principiului cooperării, coordonării și complementarității serviciilor, prin cooperarea autorităților publice centrale și locale, a instituțiilor subordonate, precum și a organizațiilor necomerciale, inclusiv organizațiilor neguvernamentale, naționale sau internaționale, precum și reprezentanților societății civile, astfel încât străinii să beneficieze de un sprijin coerent și integrat”;
se completează cu alineatul (3) cu următorul cuprins:
„(3) Integrarea străinilor se realizează prin evaluarea fiecărui caz în parte, ținând cont de statutul juridic, durata șederii, nevoile individuale, vulnerabilitățile și perspectivele de integrare în vederea facilitării accesului eficient al străinilor 
la informații și servicii.”

8. La articolul 5:
alineatul (1) va avea următorul cuprins:
„(1) Străinii prevăzuți la art. 2 alin. (1) beneficiază de activități de integrare care includ sesiuni de informare specializată, sesiuni de acomodare socioculturală, cursuri de limbă română, măsuri de ocupare a forței de muncă, informare privind obținerea cetățeniei Republicii Moldova”;
se completează cu alineatele (11) și (12) cu următorul cuprins: 
„(11) Străinii prevăzuți la art. 2 alin. (1) lit. d) beneficiază de programe de integrare care includ măsuri individualizate de sprijin pentru integrare, adaptate în funcție de nevoile individuale identificate, în condițiile cap. III.
(12) Măsurile de integrare se realizează prin coordonarea dintre autoritățile publice centrale, cu sprijinul celor locale și în cooperare cu organizațiile necomerciale, inclusiv organizațiile neguvernamentale, naționale sau internaționale, precum și reprezentanți ai societății civile”;
alineatul (3) se abrogă;
alineatul (4) se abrogă;
alineatul (5) va avea următorul cuprins:
„(5) Persoanele cărora li s-a acordat azil politic în Republica Moldova beneficiază de aceleași măsuri de integrare ca și beneficiarii de protecție internațională.”

9. Articolul 6 va avea următorul cuprins: 
„Articolul 6. Cazuri speciale
Beneficiarii de protecție internațională sau azil politic cu necesități speciale care au un potențial redus de autoîntreținere, condiționat de factori de natură obiectivă și independent de voința acestora, beneficiază de acces egal și echitabil la asistență ca și cetățenii Republicii Moldova, în condițiile legislației.”



10. Articolul 7 se completează cu alineatul (11) cu următorul cuprins:
„(11) Pentru facilitarea procesului de integrare a străinilor și asigurarea coordonării la nivel teritorial, autoritatea competentă pentru străini creează centre de integrare pentru străini. Regulamentul de activitate a centrelor de integrare pentru străini și Mecanismul de includere a străinilor în măsurile de integrare se aprobă de Guvern.”

11. Articolul 8 va avea următorul cuprins:
„Articolul 8. Accesul la măsurile de integrare
(1) Accesul la măsurile de integrare prevăzute la art. 5 se realizează din momentul obținerii unui drept de ședere, recunoașterii statutului de apatrid în Republica Moldova, obținerii protecției internaționale sau azilului politic.
(2) Din momentul obținerii unui drept de ședere, recunoașterii statutului de apatrid în Republica Moldova, obținerii protecției internaționale sau azilului politic, străinul este informat într-o limbă în care acesta comunică sau pe care se presupune, în mod rezonabil, că o înțelege, despre drepturile și obligațiile sale pe teritoriul Republicii Moldova, inclusiv despre măsurile de integrare disponibile și modul de accesare a acestora.
(3) Pentru a beneficia de măsurile de integrare, străinii se pot adresa la centrele de integrare din subordinea autorității competente pentru străini sau direct la subdiviziunile teritoriale ale autorităților administrației publice implicate în procesul de integrare fără a fi restricționați teritorial de locul de domiciliu sau reședință.
(4) Autoritatea competentă pentru străini oferă informații și consultații în vederea facilitării accesului la măsurile de integrare și sprijinirii procesului de integrare.
(5) Activitatea prevăzută la alin. (4) este realizată în comun cu străinii, autoritățile publice centrale și locale, angajatorul, precum și în cooperare cu organizațiile necomerciale, inclusiv organizații neguvernamentale, naționale sau internaționale, precum și reprezentanți ai societății civile, pe parcursul perioadei de ședere în Republica Moldova, pornind de la specificul fiecărei categorii de străini și politicile naționale.
(6) Autoritatea competentă pentru străini, în comun cu autoritățile administrației publice implicate, asigură evidența și schimbul de date cu referire la străinii care solicită și beneficiază de măsuri de integrare, în vederea monitorizării acestui proces.”

12.  Articolul 10 va avea următorul cuprins: 
„Articolul 10. Integrarea socioculturală și lingvistică a străinilor
(1) Integrarea socioculturală a străinilor se realizează prin sesiuni de acomodare socioculturală organizate în baza metodologiei aprobate de către Ministerul Educației și Cercetării, în comun cu Ministerul Culturii, în coordonare cu autoritatea competentă pentru străini.
(2) Desfășurarea sesiunilor de acomodare socioculturală se asigură prin intermediul și cu suportul instituțiilor și agențiilor din subordinea Ministerului Educației și Cercetării și a Ministerului Culturii, iar la nivel local – de către autoritățile administrației publice locale, în coordonare cu autoritatea competentă pentru străini. 
(3) Autoritatea competentă pentru străini, prin intermediul centrelor de integrare pentru străini, oferă suport metodic și consultativ autorităților administrației publice locale în vederea organizării sesiunilor de acomodare socioculturală la locul de trai al străinului, menite să faciliteze procesul de integrare a acestuia în comunitate.
(4) Sesiunile de acomodare socioculturală pentru beneficiarii de protecție internațională sunt organizate în termen de până la 6 luni de la data obținerii protecției internaționale.
(5) Metodologia menționată la alin. (1) stabilește modalitatea de organizare, tematicile și conținutul sesiunilor de acomodare socioculturală. 
(6) Sesiunile de acomodare socioculturală sunt organizate din mijloacele financiare disponibile ale autorităților și instituțiilor responsabile, precum și din sursele externe de finanțare.
(7) Integrarea lingvistică inițială a străinilor se realizează prin cursuri de limbă română, cu caracter de inițiere (nivelurile A1-A2), destinate străinilor care nu au competențe lingvistice în această limbă, având ca scop facilitarea integrării și participării active în comunitate. 
(8) Cursurile de limbă română pentru străini se organizează în temeiul unei metodologii și al suportului metodologic aferent, aprobate de către Ministerul Educației și Cercetării. Metodologia stabilește modalitatea de organizare a cursurilor, cerințele față de suportul metodologic, precum și procedura de certificare a competențelor lingvistice obținute de către străini.
(9) Formarea competențelor de comunicare în limba română pentru copiii străini, înmatriculați în învățământul secundar se organizează  în condițiile prevăzute de legislație, având drept scop integrarea în sistemul educațional național.  
(10) Cursurile de limbă română pentru adulți sunt organizate, în format fizic sau on-line, în cadrul centrelor desemnate de către Ministerul Educației și Cercetării,  sau de către prestatorii de educație a adulților în conformitate cu cadrul normativ în vigoare. Cursurile de limbă română se organizează în cooperare cu autoritățile administrației publice locale și autoritatea competentă pentru străini.  
(11) Cursurile de limbă  română pentru beneficiarii de protecție internațională sau azil politic în Republica Moldova sunt gratuite, iar pentru celelalte categorii de străini, cursurile se prestează cu plată, costurile fiind stabilite în conformitate cu legislația națională aplicabilă și/sau aprobate de prestatorii de educație a adulților, în condițiile legislației.
(12) Pentru facilitarea procesului de integrare și pentru promovarea cunoașterii limbii române de către străinii prevăzuți la alin. (7), anual, în bugetul Ministerului Educației și Cercetării sunt aprobate alocații pentru studierea limbii române (nivelul A1-A2). 
(13) În procesul de organizare a sesiunilor de acomodare socioculturală și a cursurilor de limbă română pot fi implicate organizații necomerciale, inclusiv organizații neguvernamentale, naționale sau internaționale, precum și reprezentanți ai societății civile.”

13.  Articolul 11 se abrogă.

14. La articolul 12 alineatul (5), textul „și/sau a ajutorului bănesc prevăzut de Legea nr. 270/2008 privind azilul în Republica Moldova” se exclude.

15. La articolul 13 alineatul (2), cuvintele „la autoritatea competentă” se substituie cu cuvintele „autorității competente”.

16.  Articolul 14 se abrogă.

17. Articolul 15 va avea următorul cuprins:
„Articolul 15. Accesul la educație
(1) Străinii, inclusiv copiii, care și-au legalizat șederea pe teritoriul Republicii Moldova au acces la educație prin sistemul național de învățământ, în condițiile prevăzute în Codul educației al Republicii Moldova nr. 152/2014 și în conformitate cu actele normative naționale care reglementează procedurile de admitere și de organizare a procesului educațional la diferite niveluri de învățământ.  
(2) Beneficiarii de protecție internațională au acces la educație în aceleași condiții ca și cetățenii Republicii Moldova.
(3) Admiterea la studii a străinilor este condiționată de recunoașterea și/sau echivalarea prealabilă a diplomelor, a certificatelor și a altor calificări profesionale obținute de străini peste hotarele țării, în conformitate cu procedurile naționale aplicabile sau tratatele internaționale la care Republica Moldova este parte. 
(4) Ministerul Educației și Cercetării, în conformitate cu legislația, asigură procedura de autentificare a actelor de studii obținute de către străini în sistemul educațional din Republica Moldova.  
(5) Autoritatea competentă pentru străini informează străinii care și-au legalizat șederea pe teritoriul țării despre responsabilitatea școlarizării obligatorii a copiilor cu vârsta de până la 16 ani, aceasta revenind părinților sau reprezentantului legal.”

18.  Articolul 16 se completează cu alineatul (3) cu următorul cuprins:
„(3) Copii străini au acces la asistență medicală în aceleași condiții ca și copiii cetățeni ai Republicii Moldova.”

19. Articolul 18 se abrogă.

20. Articolul 19 se abrogă.

21. La Articolul 21:
la alineatul (3), cuvântul „admiterea” se substituie cu cuvântul „includerea”;
se completează cu alineatul (41) cu următorul cuprins:
„(41) În cazul beneficiarilor de protecție internațională sau azil politic cu necesități speciale, interviul prevăzut la alin. (3) se desfășoară în termen de 7 zile de la data înregistrării cererii de participare la programul de integrare. În funcție de tipul necesităților speciale identificate, autoritatea competentă pentru străini poate invita membrii Grupului de lucru interinstituțional privind includerea străinilor în programe și măsuri de integrare (denumit în continuare Grup de lucru) a căror competență este relevantă pentru evaluarea situației și identificarea măsurilor necesare de integrare să participe la interviu.”

22. Articolul 22 va avea următorul cuprins: 
„Articolul 22. Planul individual de integrare
(1) Planul individual de integrare se elaborează în baza nevoilor individuale identificate în cadrul interviului prevăzut la art. 21 de către autoritatea competentă pentru străini în termen de până la 30 de zile de la finalizarea interviului, cu implicarea, după caz, a autorităților relevante.
(2) Autoritatea competentă pentru străini informează, după caz, autoritățile publice relevante în cadrul Grupului de lucru despre nevoile individuale ale străinului. 
(3) În cazul beneficiarilor de protecție internațională sau azil politic cu necesități speciale sau al altor situații complexe, ce necesită intervenție interinstituțională, autoritatea competentă pentru străini poate supune cazul examinării în cadrul Grupului de lucru și îl poate implica, după caz, la elaborarea Planului individual de integrare. Examinarea cazului se realizează cu respectarea principiilor confidențialității, egalității de tratament, nediscriminării și protecției datelor cu caracter personal, potrivit legislației.
(4) Planul individual de integrare cuprinde obiectivele stabilite pentru beneficiar, termenele de realizare, activitățile necesare pentru atingerea obiectivelor, precum și instituțiile și/sau organizațiile responsabile. Planul individual de integrare se aduce la cunoștința beneficiarului într-o limbă în care acesta comunică sau pe care se presupune, în mod rezonabil, că o înțelege, iar implementarea acestuia este monitorizată de autoritatea competentă pentru străini.
(5) Planul individual de integrare conține, în funcție de nevoile individuale identificate, activități ce țin de acomodarea socioculturală, de studierea limbii române, de facilitarea accesului pe piața forței de muncă cu respectarea măsurilor de protecție socială și, după caz, de facilitarea accesului la sistemul de învățământ. 
(6) Pentru desfășurarea în bune condiții a măsurilor prevăzute în programul de integrare, instituțiile responsabile pot să apeleze la serviciile unor interpreți, inclusiv în limbajul mimico-gestual, și ale unor experți, în condițiile legii, precum și pot să solicite participarea organizațiilor necomerciale, inclusiv organizațiilor neguvernamentale, naționale sau internaționale, precum și reprezentanților  societății civile.”.

23. Articolul 24 se completează cu alineatul (6) cu următorul cuprins:
„(6) Procedura de cazare este stabilită în conformitate cu Regulamentul Centrului de cazare aprobat de Guvern.”

24. La articolul 25 alineatul (2), textul „și/sau a ajutorului bănesc prevăzut de Legea nr. 270/2008 privind azilul în Republica Moldova” se exclude.

25. În titlul capitolului IV, cuvintele „Regimul aplicabil unor categorii speciale de străini” se substituie cu cuvintele „Regimul aplicabil beneficiarilor de protecție internațională sau azil politic cu necesități speciale”. 

26. La articolul 27, alineatul (5) va avea următorul cuprins: 
„(5) Beneficiarii de protecție internațională sau azil politic cu necesități speciale, pot fi incluși, la cerere, în programele de integrare. Pe durata desfășurării programelor de integrare, aceștia vor beneficia, în paralel, de serviciile instituțiilor cu atribuții în domeniu.”

27. Articolul 30 va avea următorul cuprins: 
„Articolul 30. Ministerul Muncii și Protecției Sociale 
Ministerul Muncii și Protecției Sociale:
a) asigură înregistrarea străinilor în căutarea unui loc de muncă prin intermediul Agenției Naționale pentru Ocuparea Forței de Muncă și al subdiviziunilor sale teritoriale pentru ocuparea forței de muncă;
b) oferă cazare în instituțiile sociale din subordinea sa, conform legii;
c) ține evidența străinilor încadrați în sistemul de protecție socială;
d) acordă asistență în cazurile speciale prevăzute la art. 6;
e) participă la elaborarea planurilor individuale de integrare și contribuie, prin intermediul structurilor sale, la derularea programelor de integrare.”

28. Se completează cu articolul 301 cu următorul cuprins: 
„Articolul 301. Ministerul Sănătății
Ministerul Sănătății:
a) asigură accesul străinilor la serviciile de asistență medicală, în condițiile legislației;
b) contribuie la includerea străinilor în sistemul de asigurare obligatorie de asistență medicală, în condițiile legislației;
c) acordă, prin intermediul instituțiilor medico-sanitare, asistență medicală străinilor, în condițiile legislației;
d) participă la elaborarea planurilor individuale de integrare și contribuie, prin intermediul structurilor din subordine, la realizarea măsurilor din domeniul sănătății;
e) cooperează cu autoritatea competentă pentru străini și cu alte autorități publice în vederea facilitării accesului străinilor la servicii medicale.”.

29.  Articolul 31 se completează cu litera h) cu următorul cuprins:
„h) contribuie, prin intermediul și cu suportul instituțiilor și agențiilor din subordine la organizarea și desfășurarea sesiunilor de acomodare socioculturală.”

30. Se completează cu articolul 311 cu următorul cuprins: 
„Articolul 311. Ministerul Culturii
Ministerul Culturii: 
a)participă la elaborarea metodologiei sesiunilor de acomodare socioculturală, de comun cu Ministerul Educației și Cercetării;
b) organizează și desfășoară sesiunile de acomodare socioculturală pentru străini, inclusiv prin intermediul instituțiilor din subordine;
c) promovează valorile culturale, tradițiile și patrimoniul cultural al Republicii Moldova în cadrul activităților destinate integrării străinilor;
d) sprijină implicarea instituțiilor culturale în organizarea activităților de acomodare socioculturală și de integrare a străinilor în comunitate;
e) colaborează cu autoritățile publice centrale și locale, precum și cu organizațiile necomerciale, inclusiv organizații neguvernamentale, naționale sau internaționale, precum și reprezentanți ai societății civile, în vederea dezvoltării activităților culturale destinate străinilor;
f) participă, după caz, la elaborarea și implementarea planurilor individuale de integrare în partea ce ține de acomodarea socioculturală a străinilor.”.

31. Articolul 34 va avea următorul cuprins:
„Articolul 34. Mecanismul de coordonare a procesului de integrare
(1) Coordonarea procesului de integrare se realizează prin intermediul Grupului de lucru interinstituțional privind includerea străinilor în programe și măsuri de integrare. Modul de organizare și funcționare și componența acestuia se aprobă de Guvern.
(2) Grupul de lucru se întrunește semestrial sau ori de câte ori este necesar, pentru:
a) evaluarea procesului de integrare a străinilor la nivel național și monitorizarea implementării politicilor în domeniu;
b) identificarea deficiențelor în implementarea măsurilor de integrare și formularea recomandărilor pentru eliminarea acestora;
c) consolidarea cooperării interinstituționale și planificarea activităților comune.
(3) În cazul beneficiarilor de protecție internațională sau azil politic cu necesități speciale sau al altor situații complexe, Grupul de lucru examinează cazurile prezentate de autoritatea competentă pentru străini și formulează recomandări privind măsurile necesare de integrare, conform prevederilor art. 22.
(4) Autoritățile administrației publice centrale și locale se consultă periodic în scopul implementării eficiente a prevederilor prezentei legi. În acest sens, pot fi constituite grupuri de lucru teritoriale în cadrul unităților administrativ-teritoriale, cu participarea autorităților publice locale, a subdiviziunilor teritoriale ale autorităților administrației publice centrale și, după caz, a organizațiilor necomerciale, inclusiv organizațiilor neguvernamentale, naționale sau internaționale, precum și reprezentanți ai societății civile.
(5) Autoritățile implicate în procesul de integrare a străinilor organizează semestrial consultări cu reprezentanți ai organizațiilor necomerciale, inclusiv organizațiilor neguvernamentale, naționale sau internaționale, precum și reprezentanți ai societății civile care desfășoară activități în domeniul migrației și azilului, precum și ai comunităților de străini. În funcție de complexitatea cazurilor examinate sau de necesitatea expertizei de specialitate, reprezentanții acestora pot fi invitați, în calitate de observatori sau consultanți, la ședințele Grupului de lucru.”. 

Art. II. – Legea nr. 270/2008 privind azilul în Republica Moldova (Monitorul Oficial al Republicii Moldova, 2009, nr. 53-54, art. 145), 
cu modificările ulterioare, se modifică după cum urmează: 

1. La articolul 33, alineatul (2) se abrogă.

2. La articolul 91, alineatul (3) se abrogă.

Art. III. – La articolul 17 alineatul (1) litera a) din Legea nr. 139/2007 asociațiilor de economii și împrumut (Monitorul Oficial al Republicii Moldova, 2007, nr. 112-116, art. 506), cu modificările ulterioare, cuvintele „sau apatrizi” 
se substituie cu cuvintele „sau străini titulari ai cărții de rezidență”.

Art. IV. – Legea nr. 198/2007 cu privire la asistența juridică garantată de stat (Monitorul Oficial al Republicii Moldova, 2007, nr. 157-160, art. 614), 
cu modificările ulterioare, se modifică după cum urmează: 

1. La articolul 19, alineatul (1) se completează cu litera b2) cu următorul cuprins: 
„b2) au nevoie de asistență juridică de urgență în cazul procedurii de luare în custodie publică potrivit cadrului normativ”.  

2. La articolul 20:
litera h) se completează cu textul „ , precum și solicitanților de recunoaștere a statutului de apatrid”;
la litera i), cuvântul „plasare” se substituie cu cuvântul „luare”.

3. La articolul 28:
se completează cu alineatul (12) cu următorul cuprins: 
„(12) În cazul în care persoana necesită asistență juridică de urgență, în conformitate cu art. 19 alin. (1) lit. b2), la solicitarea persoanei sau organului de prevenire și combatere a șederii ilegale a străinilor, oficiul teritorial este obligat să acorde asistență juridică de urgență prin numirea unui avocat de serviciu.”;
alineatul (5) se completează cu litera d) cu următorul cuprins: 
„d) în cadrul procedurii de luare în custodie publică, potrivit cadrului normativ.”.

Art. V. – Legea nr. 105/2018 cu privire la promovarea ocupării forței de muncă și asigurarea de șomaj (Monitorul Oficial al Republicii Moldova, 2018, nr. 295-308, art. 448), cu modificările ulterioare, se modifică după cum urmează:

1. Articolul 2 se completează cu alineatul (41) cu următorul cuprins: 
„(41) Beneficiarii de protecție temporară, acordată în temeiul Hotărârii Guvernului nr. 21/2023 privind acordarea protecției temporare persoanelor strămutate din Ucraina, beneficiază de măsuri de ocupare a forței de muncă pe perioada stabilită de Guvern.” 

2. Articolul 21 se completează cu alineatele (61) și (62) cu următorul cuprins:
„(61) Prin derogare de la art. 21 alin. (1) lit. n), beneficiarii de protecție temporară incluși în măsurile de ocupare a forței de muncă continuă să beneficieze de acestea, cu menținerea statutului de șomer pe perioada participării la măsurile de ocupare a forței de muncă, în condițiile prezentei legi. 
(62) Beneficiarii de protecție temporară care își pierd statutul de șomer pot fi înregistrați în calitate de persoane aflate în căutarea unui loc de muncă.”

Art. VI. – (1) Prezenta lege intră în vigoare la 1 ianuarie 2027, cu excepția prevederilor art. I pct. 1 și 5, care intră în vigoare la 1 iunie 2027.
(2) Guvernul, în termen de trei luni de la data publicării prezentei legi, va aduce actele sale normative în concordanță cu prezenta lege și va adopta actele normative necesare pentru implementarea prezentei legi.










Vizează: 


Ministrul afacerilor interne				         Daniella Misail-Nichitin



Secretarul general al Guvernului			         Alexei Buzu

